བདག་ཅག་གི་སྟོན་པས་སྔོན་བསགས་བསོད་ནམས་ཕུང་པོའི་དཔལ་ལས་རྒྱལ་བསྟན་རིན་པོ་ཆེ་ཞབས་ནས་འདེགས་པའི་ཆ་རྐྱེན་དུ།གསས་མཁར་ཤམ་པོ་ལྷ་རྩེའི་བྱང་ཕྱོགས་སུ་དམུ་རྒྱལ་གཤེན་གྱི་དཀོར་མཛོད་ལ་དབང་བསྒྱུར་ཞིང་རང་འབྱུང་རྫུས་སྐྱེས་ཀྱི་ཚུལ་དུ་བཞུགས་པའོ།ཡང་ན་གདུང་རྒྱུད་ཀྱི་རྒྱལ་པོ་སྡེ་དྲུག་གི་ནང་ཚན་དམུ་རྒྱལ་གཤེན་གྱི་གདུང་འཛིན་ཡབ་རྒྱལ་བོན་ཐོད་དཀར་དེ་ཉིད་ཀྱིས་སྔོན་བསགས་སྨོན་ལམ་གྱི་མཐུ་བཙན་པ་ལས་གྲུབ་པར་མངོན་ཏེ།མཛད་མདོ་འབྲིང་པོ་ལས།ང་ནི་ནོར་གྱི་ལྷ་ཨར་ཡ་འཛམ་བྷ་ལ་བྱ་བ་ཡིན་ཏེ།སྲིད་པ་གསུམ་གྱི་ནོར་འབྱིན།བསྐལ་པ་གསུམ་གྱི་དབང་བསྐུར།འབྱུང་བ་བཞིའི་གཏེར་བསྲུང་བ་ཞིག་ལགས་ན།རྒྱལ་པོའི་བཀའ་ཡིས་བཅད་ན་བདག་ལ་དབང་མ་མཆིས།བདག་ཀྱང་རྒྱལ་པོའི་སྨོན་ལམ་མཐུ་ཡི་སྐུ་རྐྱེན་ཡིན།ཞེས་གསུངས་སོ།འདི་ལ་ཞི་བའི་དབང་དུ་བྱས་ན་དཀར་པོ་དང༌།རྒྱས་པའི་དབང་དུ་བྱས་ན་སྔོན་པོ།དབང་གི་དབང་དུ་བྱས་ན་སེར་པོ།དྲག་པོའི་དབང་དུ་བྱས་ན་ནག་པོ་ཞེས་ལྷ་བོན་ཡོངས་སུ་དག་པས་སྒྲུབ་ཐབས་བཞི་རུ་གསུངས་ཚུལ་འདུག་ཀྱང༌།ད་ལན་འདིར་རྒྱས་པའི་དབང་དུ་བྱས་པའི་ནོར་སྲུང་ཆེན་པོ་དེ་ཉིད་ཀྱི་སྐུ་མདོག་མཐིང་སྔོན་ནམ་མཁའི་གཟི་མདངས་དང་ལྡན་པ།ཞལ་གཅིག་ཕྱག་གཉིས་ཁྲོ་འཛུམ་གྱིས་གཤེན་ལ་གཟིགས་པའི་ཚུལ་སྟོན་པ་ཞིག་ཡོད།སྔོན་ཚེ་སངས་རྒྱས་སྤྱན་སྔར་ཁས་བླངས་པ་ཇི་བཞིན།སྣང་སྲིད་འབྱུང་བའི་ཚེ་བཀྲག་མདངས་གསུམ་བསྡུས་ནས།སྒྲུབ་གཤེན་གྱི་ཕྱྭ་ཚེ་བསྲིངས་བ་དང༌།ཟད་མེད་གཏེར་གྱི་དངོས་གྲུབ་ཀྱིས་རྒྱལ་བསྟན་ཡུན་དུ་འཚོ་བའི་ཆ་རྐྱེན་དུ་བཞུགས་པ་ལགས་སོ།།